พาราสาวะถี
พระราชพิธีถวายพระเพลิงพระบรมศพพระบาทสมเด็จพระปรมินทรมหาภูมิพลอดุลยเดช บรมนาถบพิตร ยิ่งใหญ่สมพระเกียรติ สิ่งที่ปรากฏต่อสายตาชาวโลกคือ ความจงรักภักดีและเทิดทูน “พ่อหลวงของแผ่นดิน” ชนิดที่ไม่มีพระมหากษัตริย์พระองค์ใดในโลกเสมอเหมือน 70 กว่าล้านดวงใจหลอมเป็นหนึ่งเดียวส่งพระผู้ทรงเป็นพลังแห่งแผ่นดินเสด็จสู่สรวงสวรรค์
27 ต.ค. 2560

อรชุน
พระราชพิธีถวายพระเพลิงพระบรมศพพระบาทสมเด็จพระปรมินทรมหาภูมิพลอดุลยเดช บรมนาถบพิตร ยิ่งใหญ่สมพระเกียรติ สิ่งที่ปรากฏต่อสายตาชาวโลกคือ ความจงรักภักดีและเทิดทูน “พ่อหลวงของแผ่นดิน” ชนิดที่ไม่มีพระมหากษัตริย์พระองค์ใดในโลกเสมอเหมือน 70 กว่าล้านดวงใจหลอมเป็นหนึ่งเดียวส่งพระผู้ทรงเป็นพลังแห่งแผ่นดินเสด็จสู่สรวงสวรรค์
สิ่งที่ต่างชาติได้เห็นเป็นที่ประจักษ์ต่อสายตาว่า ความผูกพันระหว่างสถาบันพระมหากษัตริย์ในฐานะศูนย์รวมใจไทยทั้งชาติกับประชาชนนั้นเป็นอย่างไร ภาพของผู้คนที่หลั่งไหลกันมามืดฟ้ามัวดิน เข้าจับจองพื้นที่รอบบริเวณมณฑลพิธีท้องสนามหลวง เพื่อร่วมชมขบวนพระบรมราชอิสริยยศ แม้จะต้องตากแดดตากฝนทนกันข้ามคืน แต่ไม่ปรากฏความย่อท้อในแววตาของผู้คนเหล่านั้น นี่คือสิ่งพิสูจน์ความรักของพสกนิกรที่มีต่อองค์เหนือหัว
พระบารมีอันแผ่ไพศาลที่นอกจากจะสัมผัสได้จากความรักของประชาชนที่มีต่อพระองค์แล้ว พระราชพิธีอันยิ่งใหญ่ที่สะท้อนผ่านพระเมรุมาศและสิ่งปลูกสร้างประกอบ อันแสดงถึงศิลปกรรมอันวิจิตร ซึ่งถูกถ่ายทอดไปสู่สายตาคนทั่วโลกนั้น เป็นเหมือนอีกหนึ่งบุญญาธิการของพระองค์ท่าน ที่ทำให้ต่างชาติได้รับรู้ถึงความงดงามในงานศิลปะของไทย
สำหรับคนไทยแล้ว พระราชดำรัสของพระองค์นั้น จะยังคงเป็นแนวทางให้ประชาชนได้ยึดมั่นเพื่อใช้ในการดำเนินชีวิต และช่วยกันสืบสานพระราชปณิธานในการที่ทำให้ชาติบ้านเมือง สงบสุข ร่มเย็น เช่นเดียวกันกับโครงการพระราชดำริกว่า 4 พันโครงการ ที่นำมาซึ่งการสร้างงานสร้างรายได้ให้กับประชาชนอย่างยั่งยืนสืบไป
อย่างไรก็ตาม สำหรับประชาชนทั่วไปแล้วหลังเสร็จพระราชพิธี ทางรัฐบาลได้เตรียมจัดนิทรรศการงานพระราชพิธีถวายพระเพลิงพระบรมศพในหลวงรัชกาลที่ 9 ระหว่างวันที่ 2-30 พฤศจิกายนนี้ โดยจะเปิดให้เข้าชมตั้งแต่เวลา 7 โมงเช้าถึงสี่ทุ่ม ทั้งนี้ ในเวลา 07.00 น.ของวันที่ 2 พฤศจิกายน สมเด็จพระเทพรัตนราชสุดาฯ สยามบรมราชกุมารี จะเสด็จเป็นองค์ประธานเปิดนิทรรศการ
ขณะเดียวกันยังมีองค์กรต่างๆ ที่จัดนิทรรศการเทิดพระเกียรติในหลวงรัชกาลที่ 9 อาทิ นิทรรศการ ศาสตรา สถาปัตย์ไทย : พระเมรุมาศ จุดเชื่อมจักรวาลและการออกแบบ งานแสดงแนวคิดและกระบวนการออกแบบพระเมรุมาศ ความเชื่อมโยงของคติความเชื่อกับงานสถาปัตยกรรมไทยที่ช่างศิลป์ทุกแขนงน้อมถวายงานด้วยหัวใจ จัดที่แกลเลอรี ชั้น 1 อาคารส่วนหลังศูนย์สร้างสรรค์งานออกแบบ TCDC อาคารไปรษณีย์กลาง บางรัก กรุงเทพฯ
ที่หอศิลปวัฒนธรรมแห่งกรุงเทพมหานคร มีการจัดกิจกรรม 3 งานสำคัญโดยแบ่งเป็น ตั้งแต่วันนี้ถือวันที่ 12 พ.ย. 2560 นิทรรศการ “ดิน น้ำ ป่า ฟ้า แรงบันดาลใจจากพ่อ” รวม 90 ผลงาน ของ 45 ศิลปิน เพื่อน้อมรำลึกถึงพระอัจฉริยภาพแห่งองค์อัครศิลปิน พร้อมสานต่อพระราชปณิธานของพระบาทสมเด็จพระเจ้าอยู่หัว รัชกาลที่ 9 เพื่อเป็นแรงบันดาลใจแก่พสกนิกรไทยทุกคน ณ ห้องนิทรรศการหลัก ชั้น 7
วันนี้ถึงวันที่ 26 พ.ย. 2560 นิทรรศการ “พระราชาในดวงใจ” การแสดงผลงานศิลปกรรมอันทรงคุณค่าหาชมได้ยากหลากหลายรูปแบบกว่า 160 ผลงาน และของสะสมอันเกี่ยวข้องกับพระบาทสมเด็จพระเจ้าอยู่หัว รัชกาลที่ 9 จากนักสะสมชื่อดัง ณ ห้องนิทรรศการหลัก ชั้น 8 และปิดท้ายด้วยนิทรรศการ “ภาพถ่ายฝีพระหัตถ์พระบาทสมเด็จพระปรมินทรมหาภูมิพลอดุลยเดช”
จัดโดย สมาคมถ่ายภาพแห่งประเทศไทย งานแสดงภาพถ่ายฝีพระหัตถ์จำนวน 200 ภาพ ทั้งที่เคยเผยแพร่และไม่เคยเผยแพร่มาก่อน ณ ห้องนิทรรศการหลัก ชั้น 9 ตั้งแต่วันนี้ถึง วันที่ 7 ม.ค. 2561 นี่เป็นเพียงส่วนหนึ่งของกิจกรรมที่หลายภาคส่วนจัดขึ้นเพื่อน้อมรำลึกถึงพระมหากรุณาธิคุณอันหาที่สุดมิได้ของในหลวงรัชกาลที่ 9
หลังเสร็จสิ้นงานพระราชพิธีสำคัญของคนไทยแล้ว พลเอกประยุทธ์ จันทร์โอชา จะต้องหันหน้ากลับมาบริหารบ้านเมืองอย่างสุดความสามารถ ตามที่ได้ประกาศไปล่าสุดต่อการเน้นย้ำเรื่องการปฏิรูป มองปัญหาเฉพาะหน้าเวลานี้ ถ้าจะปฏิรูปจริงจัง ไม่ต้องไปมองถึงภาคการเมืองหรือเศรษฐกิจ เอาแค่เรื่องน้ำที่เวลานี้หลายพื้นที่กำลังประสบกับสถานการณ์อุทกภัย ความช่วยเหลือเฉพาะหน้าทั่วถึงแล้วหรือยัง
ไม่เพียงเท่านั้น ต้องประเมินต่อว่าแม้จะหมดฝนแล้ว แต่ปริมาณน้ำที่ตกค้างทั้งจากการชะลอการปล่อยน้ำของเขื่อนต่างๆ และน้ำที่เบี่ยงเข้าแก้มลิงรับน้ำต่างๆนั้น จนถึงวันนี้สถานการณ์คลี่คลายแล้วหรือยังวิกฤติอยู่ หากพบว่ายังเป็นปัญหาและต้องใช้เวลาอีกพอสมควร ก็ต้องประกาศให้สาธารณชนได้รับรู้ โดยเฉพาะพื้นที่อ่อนไหวอย่างกรุงเทพฯและปริมณฑล
เพราะจากการประเมินด้านการข่าวไม่ว่าจะมาจากฝ่ายปกครองในพื้นที่จังหวัดพระนครศรีอยุธยาหรือทางฝั่งกรมชลประทาน จะพบว่าปริมาณน้ำเหนือที่ไหลหลากอันถือเป็นจังหวะเวลาปกติ พบว่ามีปริมาณที่น่าห่วง บางกระแสทั้งขั้นบอกว่าให้เตรียมการรับมือ เนื่องจากจะมีการเพิ่มปริมาณการระบายน้ำจากที่ควบคุมไว้ก่อนหน้านี้ ประกอบกับห้วงของเวลาน้ำทะเลหนุนจึงเป็นสองแรกบวก
คำถามที่ตามมาคือ พื้นที่ประสบภัยแน่นอนนั้น ขีดวงอยู่เฉพาะบ้านเรือน เรือกสวนไร่นาที่อยู่ใกล้สองฝั่งแม่น้ำหรือว่ามีวงกว้างกว่านั้น มาจนถึงเวลานี้ไม่มีความจำเป็นที่จะต้องอมพะนำกันไว้ ดีกว่ามาถูกด่าย้อนหลัง เรื่องของน้ำจากบทเรียนปี 2554 ชี้ได้ชัดเจนว่า การปล่อยให้ทุกอย่างเป็นไปตามธรรมชาติ ถือเป็นวิธีการแก้ไขปัญหาที่ดีที่สุด
ส่วนความเคลื่อนไหวในมิติทางการเมือง เป็นสิ่งที่หลีกเลี่ยงไม่ได้นับจากนี้ไปรัฐบาลคสช.จะต้องเผชิญกับความท้าทายที่มากขึ้น เมื่อถนนสายเลือกตั้งกำลังจะเปิด ย่อมทำให้นักการเมืองออกมาเคลื่อนไหว ไม่ว่าจะด้วยวิธีการใดก็ตาม ก่อนหน้านั้นยังอ้างเรื่องความสงบเรียบร้อยเพื่อจัดการปัญหาของบ้านเมือง แต่เมื่อบ้านเมืองสงบแต่ปัญหาบางประการอย่างเศรษฐกิจยังมองไร้วี่แววจะกระเตื้อง ย่อมเป็นเรื่องปกติธรรมดาที่คนส่วนใหญ่อยากได้รัฐบาลที่ไม่ได้มาจากรัฐประหาร โดย
หวังว่าน่าจะทำให้ปากท้องดีขึ้นมาบ้าง